พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดสระบุรี พ.ศ. 2558
พระราชกฤษฎีกา
พระราชกฤษฎีกา
กำหนดจำนวน
เขตอำนาจ และวันเปิดทำการของศาลแขวง
ในจังหวัดสระบุรี
พ.ศ. ๒๕๕๘
 

ภูมิพลอดุลยเดช
ป.ร.
ให้ไว้ ณ
วันที่ ๒๐ มีนาคม พ.ศ. ๒๕๕๘
เป็นปีที่ ๗๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดจำนวน เขตอำนาจ
และวันเปิดทำการของศาลแขวงในจังหวัดสระบุรี

อาศัยอำนาจตามความในมาตรา ๒๒ ของรัฐธรรมนูญแห่งราชอาณาจักรไทย
(ฉบับชั่วคราว) พุทธศักราช ๒๕๕๗ และมาตรา ๓ วรรคหนึ่ง
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกากำหนดจำนวน เขตอำนาจและวันเปิดทำการของศาลแขวง
ในจังหวัดสระบุรี พ.ศ. ๒๕๕๘

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓ ในจังหวัดสระบุรีให้มีศาลแขวงหนึ่งศาล คือ
ศาลแขวงสระบุรีมีเขตอำนาจในอำเภอทุกอำเภอ

มาตรา ๔ ให้เปิดทำการศาลแขวงสระบุรีตั้งแต่วันที่ ๑
เมษายน พ.ศ. ๒๕๕๘ เป็นต้นไป

มาตรา ๕ ในระหว่างที่ยังมิได้เปิดทำการศาลแขวงสระบุรีตามมาตรา
๔ ให้ศาลจังหวัดสระบุรีมีเขตอำนาจตลอดถึงเขตอำนาจของศาลแขวงสระบุรีด้วย

มาตรา ๖ บรรดาคดีของท้องที่จังหวัดสระบุรี
ซึ่งค้างพิจารณาอยู่ในศาลจังหวัดสระบุรี ในวันเปิดทำการศาลแขวงสระบุรีตามมาตรา ๔
ให้คงพิจารณาพิพากษาต่อไปในศาลจังหวัดสระบุรี 
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลจังหวัดสระบุรีมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันเปิดทำการศาลแขวงสระบุรี ให้ศาลจังหวัดสระบุรีมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา ๗ ให้ประธานศาลฎีการักษาการตามพระราชกฤษฎีกานี้


ผู้รับสนองพระบรมราชโองการ
พลเอก
ประยุทธ์ จันทร์โอชา
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่ปัจจุบันมีคดีความเข้ามาสู่การพิจารณาพิพากษาของศาลจังหวัดสระบุรีเป็นจำนวนมาก
และมีแนวโน้มที่จะเพิ่มสูงขึ้นเรื่อย ๆ แต่มีศาลจังหวัดสระบุรีเพียงศาลเดียว
ซึ่งต้องรับภาระพิจารณาพิพากษาคดีที่อยู่ในอำนาจศาลแขวงด้วย ดังนั้น
เพื่อเป็นการแบ่งเบาภาระของศาลจังหวัด
และเพื่อเป็นการอำนวยความยุติธรรมให้แก่ประชาชนในท้องที่ให้สามารถเข้าถึงกระบวนการยุติธรรมได้โดยสะดวก
รวดเร็ว ประหยัด เสมอภาค และเป็นธรรม สมควรจัดตั้งศาลแขวงในจังหวัดสระบุรีหนึ่งศาล
มีเขตอำนาจในอำเภอทุกอำเภอ และเปิดทำการได้ตั้งแต่วันที่ ๑ เมษายน พ.ศ. ๒๕๕๘ และโดยที่มาตรา
๓ วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ บัญญัติว่า
ให้ตั้งศาลแขวงตามกฎหมายว่าด้วยพระธรรมนูญศาลยุติธรรมขึ้นในทุกจังหวัดในจังหวัดหนึ่งจะมีศาลแขวงกี่ศาล
และมีเขตอำนาจเพียงใด และจะเปิดทำการได้เมื่อใด ให้ประกาศโดยพระราชกฤษฎีกา จึงจำเป็นต้องตราพระราชกฤษฎีกานี้








ปริยานุช/ผู้จัดทำ
๒๗ มีนาคม ๒๕๕๘

ปริญสินีย์/ผู้ตรวจ
๒๗ มีนาคม ๒๕๕๘










[๑] ราชกิจจานุเบกษา
เล่ม ๑๓๒/ตอนที่ ๒๑ ก/หน้า ๗๒/๒๖ มีนาคม ๒๕๕๘